Juffrou geskors ná lyfstraf-video uitlek‘n Skermskoot uit die video van ‘n voorval by die Prince Tokotoko High School in KwaNongoma, KwaZulu-Natal waar ‘n onderwyseres na bewering minstens vyf meisies met ŉ stok op die rug slaan. ŉ Onderwyseres van ŉ skool in die noorde van KwaZulu-Natal is geskors ná ŉ video op sosiale media gedeel is waar sy na bewering minstens vyf meisies met ŉ stok op die rug slaan. Maroela Media het vroeër berig Mthandeni Dlungwana, provinsiale LUR vir onderwys, het Dinsdag besoek afgelê aan die Prince Tokotoko High School in KwaNongoma. Muzi Mahlambi, woordvoerder vir die departement, het in ŉ verklaring gesê die LUR het die opdrag gegee dat die onderwyseres met onmiddellike geskors moet word. “Die onderwyseres sal na verwagting binnekort voor ŉ tugverhoor verskyn,” het Mahlambi bygevoeg. Dlugwana het met lede van die skoolbeheerliggaam, die skool se bestuur, leerlinge en lede van die gemeenskap vergader. Hy het om verskoning gevra vir die onderwyseres se gedrag. Hy het aan die ouers gesê die departement sal seker maak dat soortgelyke voorvalle nie weer plaasvind nie. Die video is ongeveer drie weke gelede geneem voor dit soos ŉ veldbrand op sosiale media begin versprei het. Lyfstraf is in 1996 verbied. Lees alle vorige berigte oor die Prince Tokotoko High School op Maroela Media.